b'\n_START_ARTICLE_\nWalter Matoni\n_START_SECTION_\n\xc5\xbdivljenjepis\n_START_PARAGRAPH_\nWalter Matoni je bil kot pod\xc4\x8dastnik k 9./JG 27 dodeljen poleti 1940. Svojo prvo zra\xc4\x8dno zmago je dosegel 30. septembra 1940 med bitko za Britanijo, ko je sestrelil britanskega lovca Hawker Hurricane. Julija 1941 je njegova enota delovala nad vzhodno fronto, kjer je Matoni dosegel \xc5\xa1e tri zmage. 17. avgusta 1941 je bil preme\xc5\xa1\xc4\x8den nazaj na zahod, k 5./JG 26, ki je deloval iz baz ob Rokavskem prelivu. \xc5\xbde 21. septembra je bil ponovno preme\xc5\xa1\xc4\x8den, tokrat v 7./JG 2. Razlog za tako hitro premestitev ni znan, v tej enoti pa je bil v enem od zra\xc4\x8dnih spopadov te\xc5\xbeko ranjen in je dolgo \xc4\x8dasa pre\xc5\xbeivel na okrevanju. Med okrevanjem je postal in\xc5\xa1truktor lovskih pilotov pri Jagdgruppe West. Kot in\xc5\xa1truktor je delal med 20. oktobrom 1942 in 13. februarjem 1943._NEWLINE_Med okrevanjem je napredoval v \xc4\x8din poro\xc4\x8dnika, v februarju 1943 pa je bil dodeljen v II./JG 26, ki je deloval iz baz v Franciji. Letalski as je postal 17. junija, ko je dosegel svojo peto zmago. Sestrelil je britanskega lovca Supermarine Spitfire. Matoni je kmalu spet napredoval v \xc4\x8din nadporo\xc4\x8dnika, 31. avgusta 1943 pa je s svojim Focke-Wulfom Fw-190 A-5 (W.Nr. 530 118) \xc4\x8crni 1 napadel ameri\xc5\xa1ko bombni\xc5\xa1ko formacijo, sestavljeno iz te\xc5\xbekih \xc5\xa1tirimotornih bombnikov Boeing B-17. Obrambni ogenj bombnikov je zadel njegovega lovca, Matoni pa je bil ranjen in prisiljen po\xc5\xa1kodovano letalo zasilno pristati v Montdidieru._NEWLINE_Zaradi po\xc5\xa1kodb se je moral spet zdraviti v bolni\xc5\xa1nici, na fronto pa se je vrnil \xc5\xa1ele decembra 1943. Svojo osmo zmago je dosegel nad britanskim lovcem Spitfire, v bli\xc5\xbeini mesta Boulogne 21. decembra. 14. januarja 1944 je bil spet v spopadu z ameri\xc5\xa1kimi bombniki. Takrat je napadel formacijo lahkih bombnikov Martin B-26 in pri tem sestrelil spremljevalnega lovca Spitfire britanske RAF, ki ga je najverjetneje pilotiral ameri\xc5\xa1ki letalski as pri RAF Franz Colloredo - Mansfeld iz 132. eskadrilje RAF._NEWLINE_24. februarja je Matoni v bli\xc5\xbeini Frankfurta sestrelil svoje 13 letalo in 2000. letalo JG 26. Takrat je postal njegova \xc5\xbertev osamljeni ameri\xc5\xa1ki te\xc5\xbeki bombnik Consolidated B-24 Liberator. Walter Matoni je 25. februarja 1944 postal Staffelkapit\xc3\xa4n 5./JG 26 in bil 10. maja odlikovan z Nem\xc5\xa1kim kri\xc5\xbeem v zlatu za dose\xc5\xbeenih dvajset zra\xc4\x8dnih zmag. Junija je postal stotnik, 15. avgusta 1944 pa Gruppenkommandeur I./JG 11._NEWLINE_\xc5\xbde 24. septembra je polo\xc5\xbeaj zapustil in na enakem polo\xc5\xbeaju v I./JG 2 zamenjal te\xc5\xbeko ranjenega stotnika Ericha Hohagna. 5. decembra se je tudi Matoni pri zasilnem pristanku te\xc5\xbeko ranil. Po\xc5\xa1kodbe so bile tako hude, da je moral prenehati z aktivnim letenjem, kljub temu pa je bil 2. januarja 1945 imenovan za Gruppenkommandeurja II./JG 2. Na tem polo\xc5\xbeaju je ostal do 28. februarja 1945. Matoni je bil 2. januarja 1945 odlikovan z Vite\xc5\xa1kim kri\xc5\xbeem, konec vojne pa je do\xc4\x8dakal v posebnem domu za pilote v Bad Wiesseeju. Umrl je 26. junija 1988._NEWLINE_Walter Matoni je na ve\xc4\x8d kot 400 bojnih nalogah dosegel 34 zra\xc4\x8dnih zmag, od katerih je tri dosegel nad vzhodnim boji\xc5\xa1\xc4\x8dem, vse ostale pa nad zahodnim. Med njegovimi \xc5\xbertvami je bilo 14 te\xc5\xbekih \xc5\xa1tirimotornih bombnikov.'